भ्रष्टाचार र कमिसनको जालो तोड्नेछु : उपप्रधानमन्त्री श्रेष्ठ
उपप्रधानमन्त्री तथा गृहमन्त्री नारायणकाजी श्रेष्ठले कमिसन र भ्रष्टाचारको जालो तोड्न सरकार निरन्तर लागिपरेको बताउनुभएको छ ।
काठमाडाैं, जेठ ४ गते । उपप्रधानमन्त्री तथा गृहमन्त्री नारायणकाजी श्रेष्ठले कमिसन र भ्रष्टाचारको जालो तोड्न सरकार निरन्तर लागिपरेको बताउनुभएको छ ।बिहीबार बिहान प्रवास संयोजन समितिका सदस्य तथा प्रवासमा कार्यरत बुद्धिजीवीहरूसँगको भेटमा श्रेष्ठले भ्रष्टाचारको जालो भताभुङ्ग पार्न आफू निरन्तर लागिपरेको उल्लेख गर्नुहुँदै यसमा नेपाली डायस्पोरा कम्युनिटीको पनि साथ चाहिने उल्लेख गर्नुभयो ।भ्रष्टाचार र अनियमिततामा संलग्न जोसुकै भए पनि सरकारले नछाड्ने बताउनुभएका श्रेष्ठले निर्दोषलाई नछुने बताउनुभयो । प्रमाण पुग्ने दोषी जोसुकै भए पनि सरकारले छाड्दैन, उपप्रधानमन्त्री श्रेष्ठले भन्नुभयो, अनावश्यक र सस्तो लोकप्रियताका लागि तथ्य र प्रमाणबिना सरकारले कसैलाई पनि छुँदैन ।उपप्रधानमन्त्री श्रेष्ठले कमिसन र भ्रष्टाचारको अन्त्य नगरी आर्थिक समृद्धि र देश विकास गर्ने कुरा सम्भव नरहेको उल्लेख गर्नुभयो । समन्वय समितिले ठगी, मानव तस्करी, सरकारी कागजात किर्ते र राज्यविरुद्धको अपराध गर्नेहरूमाथि कडा कारबाही गर्नु जरुरी रहेकोमा ध्यानाकर्षण गराएको थियो ।समन्वय समितिले ध्यानाकर्षणपछि उपप्रधानमन्त्री श्रेष्ठले निर्दोष नपरुन् भन्नेमा सरकार सचेत रहेको बताउनुभयो । साथै दोषी देखिएकाहरूलाई कुनै पनि हालतमा नछाड्ने दृढता पनि व्यक्त गर्नुभयो । यो कार्यमा आफूलाई प्रधानमन्त्री पुष्पकमल दाहाल 'प्रचण्ड'ले दह्रो साथ दिनुभएको श्रेष्ठको भनाइ छ ।उपप्रधानमन्त्री श्रेष्ठ माओवादी केन्द्रको प्रवास समन्वय समिति इन्चार्ज रहनुभएका उहाँलाई माओवादी केन्द्रको प्रवास समन्वय समितिले बधाई तथा शुभकामना व्यक्त गरेको थियो ।भेटमा प्रवास समन्वय समितिले वैदेशिक रोजगारीका नाममा हुने ठगी र बेचबिखनलगायत प्रवासी नेपालको समस्या समाधानका लागि सरकारको नीति कार्यक्रममार्फत अधिकारसम्पन्न आयोग गठन गर्नुपर्ने माग गरेको छ ।सरकारको यो कदमलाई विश्वभर रहेका नेपालीको साथ र समर्थन रहेको समितिले जानकारी गराएको थियो । त्यस्तै, सरकारले गरेको कामको समर्थन गर्न सम्पूर्ण पार्टी पङ्क्ति एकताबद्ध हुनुपर्ने खाँचो पनि औँल्याइएको छ ।टोलीमा सह-इन्चार्ज लक्ष्मण पन्त, सचिव टेकबहादुर पाठक, प्रवास समन्वय समितिका अध्यक्ष ओम शर्मा, कार्यालय सदस्य इन्द्रराज भट्टराई, सदस्यहरू सुरेन्द्र भुसाल, मनऋषि धिताल, डा. कृष्णकुमार श्रेष्ठ, रमेश तिवारी, हर्क थापालगायतको उपस्थिति थियो ।